MEABHRÁN MÍNIÚCHÁIN

1.COMHTHÉACS AN TOGRA

1.1.Forais agus cuspóirí an togra

Is conradh arna riar ag an Eagraíocht Domhanda um Maoin Intleachtúil (EDMI) é Comhaontú Liospóin 1958 maidir le hAinmniúcháin Tionscnaimh a Chosaint agus maidir lena gClárú go hIdirnáisiúnta. Tá sé ar oscailt do pháirtithe i gCoinbhinsiún Pháras chun Maoin Tionscail a Chosaint. Ceanglaítear ar a pháirtithe conarthacha cosaint a thabhairt ar a gcríocha féin d’ainmniúcháin tionscnaimh táirgí de chuid na bpáirtithe conarthacha eile a aithnítear agus a chosnaítear amhlaidh ina dtír tionscnaimh agus a chláraítear i mBiúró Idirnáisiúnta EDMI, ach amháin má dhearbhaíonn na páirtithe laistigh d’aon bhliain amháin ón iarraidh ar chlárú nach bhfuil ar a gcumas an chosaint a ráthú.

Athbhreithníodh Comhaontú Liospóin idir 2009 agus 2015. Bhí sé d’aidhm ag an athbhreithniú sin (i) an creat atá aige faoi láthair a bheachtú; (ii) forálacha a shonraíonn go bhfuil feidhm ag córas Liospóin maidir le tásca geografacha (TGanna) freisin a chur san áireamh; agus (iii) an fhéidearthacht d’aontachas ag eagraíochtaí idir-rialtasacha amhail an tAontas Eorpach a chur san áireamh.

An 7 Bealtaine 2015, ghlac an Chomhairle Cinneadh lenar údaraíodh don Choimisiún Eorpach a bheith rannpháirteach i gComhdháil Taidhleoireachta EDMI a tionóladh sa Ghinéiv idir an 11 agus an 21 Bealtaine 2015. Glacadh Ionstraim na Ginéive de Chomhaontú Liospóin i dtaca le hAinmniúcháin Tionscnaimh agus Tásca Geografacha (dá ngairtear ‘Ionstraim na Ginéive’ anseo feasta) ag an gcomhdháil an 20 Bealtaine 2015. Ag féachaint don rialú ó Chúirt Bhreithiúnais an Aontais Eorpaigh an 25 Deireadh Fómhair 2017 i gcás C-389/15, cuireadh Cinneadh (AE) 2018/416 ón gComhairle an 5 Márta 2018 in ionad an Chinnidh sin. Leis sin údaraíodh tús a chur leis an gcaibidlíocht le haghaidh Chomhaontú Liospóin athbhreithnithe i dtaca le hAinmniúcháin Tionscnaimh agus Tásca Geografacha.

An 26 Samhain 2019, d’aontaigh an tAontas Eorpach le hIonstraim na Ginéive, agus tháinig an t‑aontachas sin i bhfeidhm an 26 Feabhra 2020. Tháinig Ionstraim na Ginéive í féin i bhfeidhm an 26 Feabhra 2020.

Leagtar amach i gCinneadh (AE) 2019/1754 ón gComhairle roinnt príomhfhorálacha maidir le haontachas an Aontais le hIonstraim na Ginéive. Go háirithe, sonraítear in Airteagal 4(1) gurb é an Coimisiún ‘a ainmneofar ina Údarás Inniúil dá dtagraítear in Airteagal 3 d’Ionstraim na Ginéive, an t‑údarás inniúil atá freagrach as Ionstraim na Ginéive a riar ar chríoch an Aontais agus as cumarsáid a dhéanamh le Biúró Idirnáisiúnta um Maoin Intleachtúil EDMI faoi Ionstraim na Ginéive, agus faoi na Comhrialacháin faoi Chomhaontú Liospóin agus faoi Ionstraim na Ginéive de Chomhaontú Liospóin.’

An 13 Aibreán 2022, ghlac an Coimisiún togra le haghaidh Rialachán ó Pharlaimint na hEorpa agus ón gComhairle maidir le tásca geografacha a chosaint le haghaidh táirgí ceardaíochta agus tionsclaíocha agus lena leasaítear Rialacháin (AE) 2007/1001 agus (AE) 2019/1753 ó Pharlaimint na hEorpa agus ón gComhairle agus Cinneadh (AE) 2019/1754 (COM(2022) 174 final ón gComhairle – dá ngairtear an togra le haghaidh Rialachán maidir le TGanna a chosaint le haghaidh táirgí ceardaíochta agus tionsclaíocha anseo feasta.

Is é is aidhm d’Airteagal 59 den togra le haghaidh Rialachán maidir le TGanna a chosaint le haghaidh táirgí ceardaíochta agus tionsclaíochta Cinneadh (AE) 2019/1754 ón gComhairle a leasú. Is é is aidhm don leasú Oifig Maoine Intleachtúla an Aontais Eorpaigh (EUIPO) a bhunú ina Údarás Inniúil faoi Ionstraim na Ginéive de Chomhaontú Liospóin EDMI maidir le TGanna le haghaidh táirgí ceardaíochta agus tionsclaíocha. Níl aon tionchar aige sin ar an gCoimisiún a bheith ina Údarás Inniúil faoi Ionstraim na Ginéive maidir le táirgí talmhaíochta agus bia a dtugann scéimeanna táisc gheografaigh an Aontais cosaint dóibh. Ar an gcaoi chéanna, le hAirteagal 60 den togra maidir le TGanna a chosaint le haghaidh táirgí ceardaíochta agus tionsclaíocha tugtar isteach leasuithe ar Rialachán (AE) 2019/1753 maidir le gníomhaíochtaí an Aontais tar éis a aontachais le hIonstraim na Ginéive. I ndáil leis sin, agus i gcomhréir leis na leasuithe a mholtar in Airteagal 59, moltar in Airteagal 60 leasú a dhéanamh ar Rialachán 2019/1753 sa chaoi go n‑aithnítear EUIPO ina Údarás Inniúil faoi Ionstraim na Ginéive i leith clárúcháin idirnáisiúnta a bhaineann le tásca geografacha le haghaidh táirgí ceardaíochta agus tionsclaíocha (CI).

Le linn chaibidlíocht na Comhairle, áfach, tháinig ábhair imní maidir le nósanna imeachta chun cinn i ndáil le hAirteagal 59 den togra maidir le TGanna le haghaidh táirgí ceardaíochta agus tionsclaíochta. Le hAirteagal 59 tá sé beartaithe Cinneadh (AE) 2019/1754 ón gComhairle a leasú, Cinneadh atá bunaithe ar Airteagal 207 agus Airteagal 218(6) den Chonradh ar Fheidhmiú an Aontais Eorpaigh (CFAE) agus a bhfuil, dá bhrí sin, nós imeachta um ghlacadh leagtha síos in CFAE ina leith atá éagsúil ón nós imeachta um ghlacadh is infheidhme maidir leis an togra ón gCoimisiún le haghaidh Rialachán maidir le TGanna a chosaint le haghaidh táirgí ceardaíochta agus tionsclaíochta atá bunaithe ar Airteagal 118(1) agus Airteagal 207(2) CFAE. I ndáil leis sin, meastar é a bheith níos iomchuí an leasú sin a dhéanamh trí bhíthin togra neamhspleách ón gCoimisiún le haghaidh Cinneadh ón gComhairle lena leasaítear Cinneadh 2019/1754 ón gComhairle, seachas tríd an modhnú sin a chur isteach mar Airteagal sa togra ón gCoimisiún le haghaidh Rialachán maidir le TGanna a chosaint le haghaidh táirgí ceardaíochta agus tionsclaíocha.

Dá bhrí sin, tá sé beartaithe ag an togra seo ón gCoimisiún le haghaidh Cinneadh ón gComhairle Airteagal 4(1) de Chinneadh (AE) 2019/1754 ón gComhairle a leasú chun EUIPO a bhunú ina údarás inniúil faoi Ionstraim na Ginéive i leith tásca geografacha le haghaidh táirgí ceardaíochta agus tionsclaíocha.

Cuirtear an togra seo in ionad Airteagal 59 den togra le haghaidh Rialachán maidir le TGanna a chosaint le haghaidh táirgí ceardaíochta agus tionsclaíocha.

1.2.Comhsheasmhacht le forálacha beartais atá sa réimse beartais cheana

Bunaítear leis an togra an nasc idir córas cosanta tásc geografach an Aontais le haghaidh táirgí ceardaíochta agus tionsclaíocha agus córas Liospóin i dtaca le hainmniúcháin tionscnaimh agus tásca geografacha a chlárú go hidirnáisiúnta. Déanann sé sin trí leasú ar Chinneadh (AE) 2019/1754 ón gComhairle a mholadh.

1.3.Comhsheasmhacht le beartais eile de chuid an Aontais

Tá comhaltas an Aontais d’Ionstraim na Ginéive comhsheasmhach le beartas ginearálta an Aontais Eorpaigh maidir le cosaint tásc geografach a chur chun cinn agus a fheabhsú trí chomhaontuithe déthaobhacha, réigiúnacha agus iltaobhacha.

2.BUNÚS DLÍ, COIMHDEACHT AGUS COMHRÉIREACHT

2.1.Bunús dlí